L’Off Romà oferix esta vesprada l'espectacle de circ ‘Espera’
27 d’agost 2020

[![](/media/1aubyo1u/72c_fotografia-de-monica-serra-espera-circo-eia.jpg)](https://esperablog.wordpress.com/#jp-carousel-46)  
  

L’Off Romà, del festival Sagunt a Escena, oferirà esta vesprada l'espectacle de circ ‘Espera’ a les 20 hores en la pujada al Castell de Sagunt. L'espectacle, que s'emmarca en el festival Sagunt a Escena, serà gratuït i estarà interpretat per la companyia de circ EIA.

  

‘Espera’ és un espectacle de circ participatiu on el públic es veu convidat, d'una manera sensible i molt subtil, a viure de prop les acrobàcies que ocorren a escena. En esta experiència col·lectiva, els acròbates i espectadors es convertixen en artesans del moviment i, a partir de la confiança mútua, sorgix un camí que unix el llenguatge actual de la investigació acrobàtica amb el llenguatge de les tradicions i rituals populars.

  

D'altra banda, l'actuació que estava prevista per a dissabte, 29 d'agost, en el Teatre Romà ha sigut suspesa perquè la Conselleria de Sanitat Universal i Salut Pública no ha autoritzat la realització de l'espectacle, d'acord amb la resolució de la Secretària Autonòmica de Salut Pública i del Sistema Sanitari Públic emesa en data d'ahir. Esta resolució respon a les mesures de prevenció davant la covid-19 per la situació d'evolució de la pandèmia en qualsevol tipus d'esdeveniments i activitats multitudinàries l'afluència de les quals es preveja superior a 400 persones.

  

A més de totes les mesures de prevenció, s'haurà de realitzar una avaluació del risc prèvia a cada esdeveniment. En este cas, i en funció d'esta avaluació, s'ha resolt no autoritzar la realització de l'espectacle ‘Eduardo II, Ojos de Niebla, de la companyia La Nariz de Cyrano. Respecte a la resta d'espectacles previstos en el Teatre Romà els dies 4 i 5 de setembre, es realitzarà, de nou, una avaluació del risc pròxima a la data i es comunicarà la decisió en els pròxims dies.

  

D'altra banda, el festival Off Romà continua demà, divendres 28 d'agost, amb l'actuació ‘Oniricus’ de la companyia La troupe Malabó. L'esdeveniment serà a les 20 h en la plaça Cronista Chabret (glorieta) de Sagunt. ‘Oniricus’ conta la història de dos eixelebrats mossos de circ que somien a convertir-se algun dia en vertaders artistes, però es topen amb el desnonament del circ italià per al qual treballen. A soles davant la vida, decidixen fugir i rendir-se, però… i si són ells els que decidixen assumir el paper principal? Gràcies al públic seguixen endavant amb el seu somni, i és aleshores quan naix un nou circ.

  

Per a dissabte, 29 d'agost, s'ha programat una altra actuació, ‘Flou Papagayo’ de la mà de la companyia Mumusic Circus. L'espectacle, que serà a les 20 hores als Jardins del Centre Cívic del Port de Sagunt, aborda la història de tres caràcters sensibles i caòtics que peregrinen circularment en una pista de circ eterna i universal. Les emocions i el frenesí per compartir són l'impuls d'este curiós viatge en el qual cadascun d'ells aconseguix convéncer a l'altre del que ni ell mateix sap.

  

També per a diumenge 30 d'agost s'ha programat l'actuació gratuïta ‘Fili Busters’, que tindrà lloc als Jardins del Centre Cívic del Port de Sagunt a les 20 hores. La nova i arriscada aventura en què Mortelo&Manzani posaran en perill les seues vides i les de tot el públic que envolte l'escenari en un evident homenatge als temeraris de tota la vida. Són els últims reclutes de la prestigiosa "Fili Busters Daredevil Academy".

  

Finalment, l’Off Romà clausurarà esta edició amb l'obra de teatre ‘9/NOU’ de la companyia Perros Daneses y Pega i el preu de la qual és de 7 euros. Serà dijous que ve, 3 de setembre, a les 22 hores, a l'Auditori Joaquín Rodrigo de Sagunt. ‘9’ és un trhiller psicològic en el qual buscar la veritat es convertix en una qüestió de vida o mort, perquè hi ha tres coses que no es poden ocultar per molt de temps, el sol, la lluna i la veritat, tal com cita Buda. Nou jurats, un presumpte assassí, nou espanyols, un marroquí, huit vots que diuen culpable i un que demana innocència; fins a on estaran disposats a arribar per a defensar un dubte raonable?.

  

  

  

*   [](http://www.facebook.com/sharer.php?u=https://aytosagunto.es/va/actualitat/l-off-roma-oferix-esta-vesprada-l-espectacle-de-circ-espera/ "Facebook")
*   [](http://twitter.com/share?url=https://aytosagunto.es/va/actualitat/l-off-roma-oferix-esta-vesprada-l-espectacle-de-circ-espera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-off-roma-oferix-esta-vesprada-l-espectacle-de-circ-espera/ "Linked In")
*   [](mailto:?body=https://aytosagunto.es/va/actualitat/l-off-roma-oferix-esta-vesprada-l-espectacle-de-circ-espera/)